Stieg Larssons enke: - Dette er ikke greit
Eva Gabrielsson var Stieg Larsson kjæreste og samboer i 30 år før han døde av et hjerteinfarkt i 2004. Hun var ikke klar over at forlaget Norstedts hadde planer om å gi ut en fjerde bok i hans Millenniumtrilogi. Hun reagerer når hun får vite at en fjerde bok i serien er påbegynt. - Jeg synes ikke at det er greit. Jeg synes ikke at den fjerde boken skal eksistere når det ikke er originalforfatterens verk. Tenk om de hadde gjort det med Astrid Lindgrens «Pippi Langstrømpe»? Det er usmakelig å prøve å tjene mer penger. Det er bare business for dem, sier Gabrielsson til VG. Familien til Larsson og Gabrielsson har ikke vært i kontakt før kunngjørelsen om den fjerde boken kom. Hun sier at de gjør som de alltid har gjort. - Jeg visste ingenting før journalistene begynte å ringe i dag. Den familien gjør som de alltid har gjort, og kjører sitt eget løp. Det er slik de har gjort det hele tiden, det er ikke noe nytt.Forfatteren David Lagercrantz (51) har fått oppgaven med å skrive den fjerde boken i Millennium-serien, og han mener at dette igjen setter søkelyset på Stieg Larssons bøker. - Jeg har all respekt for Larsson, og bøkene. Jeg tror dette er en bra måte å la hans forfatterskap å leve videre. Nå kan disse karakterene leve for alltid, sier Lagercrantz til VG. Ideen om at Lagercrantz skulle skrive boken kom i vår, og han begynte skrivingen tidlig i høst. - Jeg var veldig skeptisk til å begynne med, og tenkte at «dette går ikke». Men så leste jeg bøkene igjen, og ble veldig forhekset av denne verdenen. Lisbeth Salander var virkelig noe jeg ville gjøre noe med, og de her personene i bøkene er så bra at de fortjener å leve. Lagercrantz sier at Millennium-serien var forlokkende, og at historien er veldig morsom å skrive. - Det er veldig moro å skrive denne historien, samtidig så føler jeg et vanvittig press. Skal du skrive en bok, så skal den være bra. Og denne må ihvertfall bli bra - ellers blir jeg hengt, sier han. - Skulle derimot min bok ikke bli så bra, så finnes fortsatt hans bøker som er fantastiske, uansett hvordan min bok blir, legger han fort til. - Hva ville Micke Blomkvist gjort? Lagercrantz står bak den internasjonale suksessen «Jag är Zlatan Ibrahimovic», og han mener at Stieg Larssons Millenniumtrilogi og hans egen suksess er de største boksuksessene Sverige har hatt. Nå ønsker han å videreføre Larssons fiktive verden. - Det er hans verdens jeg trer inn i når jeg skriver denne boken. Selv om jeg setter mitt eget preg på det, så vil leserne kjenne igjen Lisbeth Salander og Mikael Blomkvist. Når jeg skriver tenker jeg faktisk: «Hva ville Micke Blomkvist gjort?» Boken er planlagt å komme ut i august 2015 i forbindelse med tiårsjubileet til den første boken «Män som hatar kvinnor» som kom ut i 2005. Stieg Larsson er mannen bak suksesstrilogien Millennium som har bøkene «Män som hatar kvinnor», «Flickan som lekte med elden» og «Luftslottet som sprängdes». Trilogien er de mest solgte svenske bøkene gjennom tidene.
I dag ble det kjent at David Lagercrantz skal skrive den fjerde boken i Millenium-serien til Stieg Larsson. Enken Eva Gabrielsson synes ikke at det burde komme en bok til.